**ΣΥΜΒΟΛΗ ΣΤΟΝ ΠΡΟΣΥΝΕΔΡΙΑΚΟ ΔΙΑΛΟΓΟ ΜΕ ΑΦΟΡΜΗ ΤΗΝ 8η ΜΑΡΤΗ**

Κουράστηκα να διαβάζω διανοουμενίστικα “αριστερά” άρθρα, που χρειάζονται διευκρινήσεις. Μαχόμενη στο Δημοκρατικό Γυναικείο Κίνημα μετά την μεταπολίτευση, έμαθα να ακούω και να μιλώ καθαρά, απλά και κατανοητά σε γυναίκες και άντρες, για τον Αγώνα.

Το Γυναικείο κίνημα έχει ως κύριο καθήκον την πάλη για την οικονομική και κοινωνική ισοτιμία της Γυναίκας και όχι μόνο την τυπική (νομική) ισοτιμία. Πάλη μακρόχρονη, που απαιτεί ριζικές αλλαγές και στην κοινωνική τεχνική, αλλά και στα ήθη. Ο καπιταλισμός επιδιώκει την τυπική ισότητα, αλλά με οικονομική και κοινωνική ΑΝΙΣΟΤΗΤΑ. Τυπική ισότητα γι’ αυτόν είναι η “ισότητα” του χορτάτου με τον πεινασμένο, του ιδιοκτήτη με τον εργαζόμενο. Οι γυναίκες, λοιπόν, υποχρεωτικά πρέπει να παλεύουν για την κατάργησή των καπιταλιστικών σχέσεων, ή τουλάχιστον για την ελαχιστοποίηση των συνεπειών κάθε μορφής καταπίεσης, αν πραγματικά θέλουν την ισοτιμία τους. Η γυναικεία ισοτιμία θα κερδηθεί όχι μαζί με αστές γυναίκες, οπαδούς μιας γενικά κι αόριστα ισοτιμίας των γυναικών, αλλά μαζί με ανθρώπους και συλλογικότητες, που συνειδητά θέλουν την κατάργηση κάθε εκμεταλλευτικής σχέσης μεταξύ ανθρώπων.

Η Ε.Ε., π.χ., λέει ότι ενδιαφέρεται και προωθεί την ποσόστωση για την συμμετοχή των γυναικών στα Κέντρα λήψης αποφάσεων, στις διοικήσεις των επιχειρήσεων και αλλού, ως μέτρο που αντανακλά την καταπολέμηση των διακρίσεων εις βάρος των γυναικών. Ποια είναι όμως η αλήθεια; Η Ε.Ε. έχει συμμετάσχει στην καταστροφή λαών και κοινωνιών προς όφελος επιχειρηματικών συμφερόντων και προωθεί στρατηγικές επιλογές, που οδηγούν στη συρρίκνωση κι εμπορευματοποίηση των υπηρεσιών υγείας, πρόνοιας, παιδείας. Επίσης, θέλει να σκεπάσει τον ουσιαστικά ταξικό χαρακτήρα της γυναικείας ανισοτιμίας εργαλειοποιώντας την αυξημένη συμμετοχή των γυναικών. Έτσι κρύβει τον πραγματικό χαρακτήρα της γυναικείας ανισοτιμίας παρουσιάζοντάς την ως αποτέλεσμα ανδροκρατούμενης κοινωνίας, χαρακτήρα ξεκομμένο από την ταξική του βάση. Απλά, η “ ισότιμη συμμετοχή των γυναικών στα κέντρα λήψης αποφάσεων” βοηθά τις γυναίκες της αστικής τάξης, αλλά διατηρεί τις εκμεταλλευτικές σχέσεις.

Να σημειώσω ότι στο κείμενο “Πρωτογενής Έρευνα για την Γυναικεία Επιχειρηματικότητα από την ICAP / 2019 leading women in business” αναφέρεται “.. **οι γυναίκες-ανώτατα στελέχη των επιχειρήσεων διακρίνονται για την αποτελεσματικότητα της διοίκησής τους**”, δηλαδή είναι “αποτελεσματικές” στην ανάπτυξη του επιχειρηματικού κέρδους, κυρίως μέσω της έντασης της εκμετάλλευσης των εργαζόμενων της επιχείρησης, αντρών και γυναικών.

Μερικά παραδείγματα από το κείμενο γυναικών του ΟΗΕ:

1) Η ηγεσία των γυναικών είναι το κλειδί για τη βιώσιμη ειρήνη.

2) Οι γυναίκες στην επιστήμη μας οδηγούν σε έναν πιο ασφαλή κόσμο.

Είναι απλά ανόητο να υποστηρίζει κανείς τα παραπάνω; Πιστεύω όχι. Αυτά αποτελούν προσπάθεια των αστών να κρύψουν την πραγματική αιτία της γυναικείας ανισοτιμίας. Υπάρχουν φωτεινά, γνωστά παραδείγματα, γυναικών και ανδρών, που αγωνίστηκαν για την διεθνή ειρήνη και διακρίθηκαν για την επιστημονική προσφορά τους στο κοινωνικό σύνολο.

Υπάρχουν όμως και φωτεινά παραδείγματα γυναικών, ύψιστης προσφοράς στην ανθρωπότητα, που με την συμμετοχή τους σε επαναστατικές διαδικασίες και απελευθερωτικούς πολέμους οδήγησαν στην κατάκτηση της γυναικείας ισοτιμίας στην πράξη. Ηρωΐδες επώνυμες και ανώνυμες αγωνίστριες του 1821 και μαχήτριες αντάρτισσες της ΕΑΜικής αντίστασης, που τους χρωστάμε την Ελευθερία μας.

Αλήθεια γιατί το γυναικείο κίνημα δεν έχει σαν αίτημα την στρατιωτική υποχρεωτική εκπαίδευση των γυναικών στο πλαίσιο της ισοτιμίας; Αυτή η κατάκτηση θα βοηθούσε πολύ στην απόκτηση στρατιωτικής πειθαρχίας και γνώσης χρήσης των οπλικών συστημάτων (αχρείαστα να είναι) στην περίπτωση υπεράσπισης της ζωής από εχθρική επίθεση. Η ανάγκη φάνηκε στις γραμμές του ΕΛΑΣ, αλλά και πόσο θα βοηθούσε στην αποτροπή της κατάκτησης της Κύπρου....

Παραθέτω μερικά αρνητικά παραδείγματα γυναικών – πολιτικών, η ευαισθησία των οποίων είναι γνωστή ΤΟΙΣ ΠΑΣΙΝ, σε σχέση με την παρακάτω ανακοίνωση: “... *διεκδίκηση της θέσης τους στην ηγεσία και τη λήψη αποφάσεων, καλούν οι γυναίκες του ΟΗΕ (UNWomen) τις γυναίκες και τις φεμινίστριες σε όλο τον κόσμο, και για να το πετύχουν αυτό προτείνουν συγκεκριμένους τρόπους με τους οποίους μπορούν να αλλάξουν πολιτική και κουλτούρα* ...”.

**Angela Merkel**, Καγκελάριος Γερμανίας (“γνωστή και μη εξαιρετέα” στην Ελλάδα της κρίσης).

**Margaret Thatcher**, Πρωθυπουργός Η.Β. (Πόλεμος στα Φώκλαντ-Μαλβίνας, Ιδιωτικοποίηση των ορυχείων, αστυνομική καταστολή για βίαιη λήξη της 12-μηνης απεργίας των ανθρακωρύχων, περιστολή κρατικών δαπανών για υγεία, παιδεία, δημόσια έργα, κλπ.).

**Christine Lagarde**, πρ. Υπ. Οικονομικών Γαλλίας, πρόεδρος του Δ.Ν.Τ. και αυτή “γνωστή και μη εξαιρετέα” στην Ελλάδα της κρίσης, νυν Πρόεδρος της Ευρ. Κεντρ. Τράπεζας.

**Tansu Çiller**, Πρωθυπουργός Τουρκίας (γνωστή μας από την κρίση των Ιμίων, που έφερε Ελλάδα και Τουρκία κοντά στον πόλεμο).

**Ellen Johnson Sirleaf**, Πρόεδρος Λιβερίας (Κατηγορήθηκε το 2005 για εκλογική νοθεία και στις εκλογές του 2011, για παρατυπίες).

**Indira Gandhi**, Πρωθυπουργός Ινδίας (Κυβέρνησε με πολλές καταστολές και παρεμβάσεις-ακυρώσεις εκλεγμένων τοπικών κυβερνήσεων και με φυλετικές και θρησκευτικές διακρίσεις εναντίον των Σιχ και άλλων μειονοτήτων).

**Park Geun-hye**, Πρόεδρος Ν. Κορέας (Καταδικάστηκε για διαφθορά, σε δύο ξεχωριστές ποινικές υποθέσεις, το 2018 και φυλακίστηκε, καθώς επίσης κρίθηκε ένοχη για παράνομη αφαίρεση κεφαλαίων από την Εθνική Υπηρεσία Πληροφοριών, για παράνομη παρέμβαση στις προκριματικές εκλογές του Κόμματος Saenuri, στις βουλευτικές εκλογές της Νότιας Κορέας το 2016).

**Jeanine Áñez**, Ορίστηκε “Πρόεδρος” της Βολιβίας από μια σύνοδο της Πολυεθνοτικής Νομοθετικής Συνέλευσης, η νομιμότητα της οποίας αμφισβητήθηκε από το Κίνημα για το Σοσιαλισμό λόγω έλειψης απαρτίας (Μετά από στρατιωτικό πραξικόπημα και ανατροπή, το 2019, του εκλεγμένου Προέδρου Έβο Μοράλες, και η οποία με διάταγμα έκανε άρση της ποινικής ευθύνης για την αστυνομία και τον στρατό κατά την αντιμετώπιση διαδηλωτών – δολοφονήθηκαν 36 διαδηλωτές, είναι δε τώρα κατηγορούμενη για ποινικά αδικήματα που σχετίζονται με τις σφαγές στη Σενκάτα και την Σακάμπα το 2019).

**Keiko Sofía Fujimori Higuchi**, Υποψήφια Πρόεδρος Περού (κρατείται από το 2018 για το σκάνδαλο Οντεμπρέχτ, μιας εταιρείας που παραδέχθηκε ότι είχε δωροδοκήσει πολλούς πολιτικούς ηγέτες στην Λατινική Αμερική, μεταξύ των οποίων και τέσσερις πρώην προέδρους του Περού, ενώ η Φουχιμόρι κατηγορείται ότι έλαβε χρήματα από την Odebrecht για την προεκλογική της εκστρατεία το 2011).

Προφανώς υπήρξαν πάμπολλες γυναίκες, διαχρονικά, πραγματικά φωτεινά παραδείγματα, στην πολιτική και την επιστήμη. Ας μοιάσουμε σε εκείνες.

Ειρήνη Παπαμιχαήλ

Συντονίστρια ΟΜ ΑΝΑΤΟΛΗΣ-ΠΑΜΒΩΤΙΔΑΣ